b'\n_START_ARTICLE_\nBritish Eagle International Airlinesin lento 802 (1968)\n_START_SECTION_\nTapahtumat\n_START_PARAGRAPH_\nLento 802 l\xc3\xa4hti Lontoosta kello 11.37. Lento eteni normaalisti 6\xc2\xa0000 metrin korkeudessa, kunnes M\xc3\xbcnchenin lennonjohto otti kello 14.02 paikallista aikaa koneeseen yhteyden kertoen sen sijainnin ja antaen sille luvan laskeutua alasp\xc3\xa4in. Lennolta ei kuitenkaan kuulunut vastausta, ja se katosi pian tutkasta. Kone sy\xc3\xb6ksyi Bundesautobahn 9:lle Langenbruckissa kello 14.17 ja syttyi tuleen. Molempien siipien uloimmat osat l\xc3\xb6ytyiv\xc3\xa4t jonkin matkaa onnettomuuspaikalta l\xc3\xa4nteen._NEWLINE_Kaikki 44 matkustajaa ja nelj\xc3\xa4 miehist\xc3\xb6n j\xc3\xa4sent\xc3\xa4 kuolivat onnettomuudessa. Lis\xc3\xa4ksi yksi autoilija loukkaantui. Onnettomuuden uhreista 44 oli brittej\xc3\xa4. Koneen kapteeni oli australialainen, ja matkustajien joukossa oli israelilainen aviopari ja 14-vuotias it\xc3\xa4valtalainen._NEWLINE_Keskiy\xc3\xb6h\xc3\xb6n menness\xc3\xa4 uhrien ruumiista oli l\xc3\xb6ydetty 47, ja viimeinen l\xc3\xb6ytyi tuntia my\xc3\xb6hemmin. Uhrit vietiin seuraavana aamuna tunnistettavaksi Ingolstadtin etel\xc3\xa4isen hautausmaan ruumishuoneelle. Uhreille j\xc3\xa4rjestettiin 15. elokuuta muistotilaisuus Manchingin lentoasemalla, josta heid\xc3\xa4n ruumiinsa sen j\xc3\xa4lkeen lenn\xc3\xa4tettiin kotimaihinsa.\n_START_SECTION_\nOnnettomuuden syy\n_START_PARAGRAPH_\nMustan laatikon tietojen perusteella selvisi, ett\xc3\xa4 koneen generaattori oli lakannut toimimasta l\xc3\xa4hes puoli tuntia ennen onnettomuutta. Miehist\xc3\xb6 ei todenn\xc3\xa4k\xc3\xb6isesti huomannut t\xc3\xa4t\xc3\xa4, sill\xc3\xa4 generaattorin varoitusvalo sijaitsi ohjaamon katossa per\xc3\xa4miehen takana. Seuraavien 25 minuutin ajan mittarit ja koneen muut j\xc3\xa4rjestelm\xc3\xa4t toimivat akkujen varassa. J\xc3\xa4nnitteen laskiessa mittarit alkoivat n\xc3\xa4ytt\xc3\xa4\xc3\xa4 enenev\xc3\xa4ss\xc3\xa4 m\xc3\xa4\xc3\xa4rin virheellisi\xc3\xa4 lukemia ja lakkasivat lopulta kokonaan toimimasta gyroskooppien pys\xc3\xa4hdytty\xc3\xa4._NEWLINE_Mittarien antaman v\xc3\xa4\xc3\xa4r\xc3\xa4n tiedon vuoksi miehist\xc3\xb6 menetti asentotajunsa ja teki ohjausliikkeit\xc3\xa4, joiden seurauksena kone p\xc3\xa4\xc3\xa4tyi hallitsemattomaan sy\xc3\xb6ksyyn. Sy\xc3\xb6ksyn aiheuttama kuormitus johti siipien uloimman osan irtoamiseen. Kun kone tuli sy\xc3\xb6ksyess\xc3\xa4\xc3\xa4n ulos pilvist\xc3\xa4 ja miehist\xc3\xb6 pystyi maanpinnasta p\xc3\xa4\xc3\xa4ttelem\xc3\xa4\xc3\xa4n koneen asennon, he eiv\xc3\xa4t saaneet en\xc3\xa4\xc3\xa4 oikaistua sy\xc3\xb6ksy\xc3\xa4 koneen k\xc3\xa4rsimien vaurioiden vuoksi._NEWLINE_Generaattorivian aiheuttajaa ei saatu varmuudella selvitetty\xc3\xa4. Mahdollisena syyn\xc3\xa4 pidettiin vikaa generaattorin toimintaa ohjanneessa piirilevyss\xc3\xa4.'